b'\n_START_ARTICLE_\nBertolt Brecht\n_START_SECTION_\nVida i obra\n_START_PARAGRAPH_\nFill de Bertolt Friedrich Brecht i de Sofie Brecht, Bertolt va assistir a l\'escola prim\xc3\xa0ria des de 1908, i a l\'escola secund\xc3\xa0ria a Augsburg fins al 1917. A continuaci\xc3\xb3 va comen\xc3\xa7ar a estudiar medicina a Munic, per\xc3\xb2 va haver d\'interrompre els estudis l\'any seg\xc3\xbcent, ja que el van cridar a files com a soldat sanitari en un hospital militar durant la Primera Guerra mundial. Durant aquest temps va con\xc3\xa8ixer Paula Banholzer, la qual va donar llum al seu fill Frank el 1919. Tot fent de soldat alemany, Frank cauria a R\xc3\xbassia el 1943 durant la Segona Guerra mundial.\n_START_SECTION_\nInicis\n_START_PARAGRAPH_\nA partir de 1920, Brecht va viatjar sovint a Berl\xc3\xadn, on va establir relacions amb gent del teatre i de l\'escena liter\xc3\xa0ria. El 1924 es va traslladar definitivament a Berl\xc3\xadn. Al principi, va treballar en aquesta ciutat juntament amb Carl Zuckmayer com a dramaturg al Deutsches Theater de Max Reinhardt. L\'any 1922, es va casar amb l\'actriu de teatre i cantant d\'\xc3\xb2pera Marianne Zoff. A partir d\'aquell moment, el jove artista va tenir papers al M\xc3\xbcnchner Kammerspiele i al Deutsches Theater de Berl\xc3\xadn. Un any m\xc3\xa9s tard van tenir una filla, Hanne. Poc despr\xc3\xa9s, va con\xc3\xa8ixer la que posteriorment seria la seva segona esposa, Helene Weigel. El 1924 va n\xc3\xa9ixer el seu segon fill, Stefan, i tres anys m\xc3\xa9s tard es va divorciar de Marianne Zoff. El 1929 es va casar amb Helene Weigel, matrimoni del qual va tenir una filla, Barbara._NEWLINE_Des de 1926 va tenir freq\xc3\xbcents contactes amb artistes socialistes, els quals van influir \xc3\xa0mpliament en la seva ideologia. Les seves primeres obres ja van tenir alguna caracter\xc3\xadstica de la seva interpretaci\xc3\xb3 de Hegel, les obres del qual va con\xc3\xa8ixer des de la seva primera joventut, aix\xc3\xad com dels seus estudis de les obres de Karl Marx. Als 29 anys, va publicar la seva primera col\xc2\xb7lecci\xc3\xb3 de poemes, Devocionari dom\xc3\xa8stic; un any m\xc3\xa9s tard, va obtenir el major \xc3\xa8xit de teatre de la Rep\xc3\xbablica de Weimar amb Die Dreigroschenoper (L\'\xc3\xb2pera dels tres rals), amb m\xc3\xbasica de Kurt Weill._NEWLINE_Brecht sempre va voler influenciar el p\xc3\xbablic amb les seves actuacions, per aix\xc3\xb2 emprava recursos diversos, com per exemple an\xc3\xa8cdotes, la r\xc3\xa0dio, el teatre, i fins i tot el cinema, mitjan\xc3\xa7ant els quals podia arribar al p\xc3\xbablic corresponent. El seu objectiu era el de contribuir al canvi social. Mostra d\'aquesta voluntat, la trobem ja en les seves primeres obres com Baal, Tambors en la nit i en la seva col\xc2\xb7lecci\xc3\xb3 de poemes Devocionari dom\xc3\xa8stic. L\'\xc3\xb2pera dels tres rals, per exemple, critica l\'ordre burg\xc3\xa8s, del qual Brecht es burla representant-lo com una societat de delinq\xc3\xbcents. Aquesta obra va ser duta al cinema el 1931 sota la direcci\xc3\xb3 de Georg Wilhelm Pabst i amb la participaci\xc3\xb3 de diversos dels artistes que havien protagonitzat l\'obra de teatre original._NEWLINE_Un any despr\xc3\xa9s, Brecht va portar a terme un projecte de difusi\xc3\xb3 de les seves idees comunistes amb el cinema. Kuhle Wampe (A qui pertany el m\xc3\xb3n?), dirigida per Slatan Dudow i amb m\xc3\xbasica de Hanns Eisler, mostra les opcions que el comunisme pot oferir a un poble alemany colpejat per la crisi de la Rep\xc3\xbablica de Weimar. La pel\xc2\xb7l\xc3\xadcula va ser prohibida un any despr\xc3\xa9s, quan el r\xc3\xa8gim nazi va arribar al poder a Alemanya, i es mantingu\xc3\xa9 la prohibici\xc3\xb3 durant el per\xc3\xadode de 1933 a 1945.\n_START_SECTION_\nExili\n_START_PARAGRAPH_\nA principis de 1933, la representaci\xc3\xb3 de l\'obra La presa de mesures va ser interrompuda per la policia i els organitzadors van ser acusats d\'alta tra\xc3\xafci\xc3\xb3. El 28 de febrer \xe2\x80\x94un dia despr\xc3\xa9s de l\'incendi del Reichstag\xe2\x80\x94 Brecht, amb la seva fam\xc3\xadlia i amics, va abandonar Berl\xc3\xadn i van fugir a trav\xc3\xa9s de Praga, Viena i Zuric cap a Skovsbostrand (Dinamarca), on va passar cinc anys. El maig de 1933, tots els seus llibres van ser cremats en p\xc3\xbablic pels nacionalsocialistes._NEWLINE_L\'exili de Brecht va ser segurament el moment m\xc3\xa9s dur de la seva vida; per\xc3\xb2, tanmateix, durant aquest per\xc3\xadode, va escriure algunes de les seves millors obres. Trobant-se en una situaci\xc3\xb3 econ\xc3\xb2mica dif\xc3\xadcil, va haver de viatjar a Londres, Par\xc3\xads, i fins i tot a Nova York, perqu\xc3\xa8 se li permet\xc3\xa9s la representaci\xc3\xb3 de les seves obres. A part de les obres teatrals, va escriure tamb\xc3\xa9 contribucions per a diverses revistes d\'emigrants._NEWLINE_L\'any 1939 va abandonar Dinamarca, per viure durant un any en una granja prop d\'Estocolm i l\'abril de 1940 va fugir cap a H\xc3\xa8lsinki. Durant aquesta \xc3\xa8poca va escriure La vida de Galilei. En aquesta obra de teatre, va retratar en part la seva pr\xc3\xb2pia situaci\xc3\xb3 en la societat: Galilei mai es dirigeix directament contra l\'Esgl\xc3\xa9sia; en aquest cas, la Inquisici\xc3\xb3 l\'hagu\xc3\xa9s pogut titllar d\'heretge. Brecht va actuar de manera semblant durant el seu exili: mai es va pronunciar expl\xc3\xadcitament cr\xc3\xadtic contra l\'autoritat, l\'estat i la societat, sin\xc3\xb3 sempre d\'una manera subliminar; amb la justa cr\xc3\xadtica per a no arribar a ser m\xc3\xa0rtir de les seves pr\xc3\xb2pies idees._NEWLINE_L\'estiu de 1941 va viatjar des de Moscou en l\'expr\xc3\xa9s transsiberi\xc3\xa0 cap a Vladivostok. Des de l\'est de l\'URSS, va viatjar amb vaixell a Calif\xc3\xb2rnia (Estats Units), on es va establir a Santa Monica, a prop de Hollywood, i es va proposar treballar en la ind\xc3\xbastria cinematogr\xc3\xa0fica._NEWLINE_Ho va aconseguir tan sols en part. A m\xc3\xa9s, va organitzar algunes representacions teatrals menors, en la majoria dels casos en escenaris d\'emigrants. Amb prou feines, va tenir ocasi\xc3\xb3 d\'actuar pol\xc3\xadticament. Es va descriure a si mateix com un "mestre sense alumnes", ja que els nord-americans no semblaven estar interessats en el seu treball. Per tant, va decidir concentrar-se \xc3\xbanicament en les seves obres majors, com La vida de Galilei, que va ser estrenada el 9 de setembre de 1943 al teatre de Zuric._NEWLINE_Ja finalitzada la Segona Guerra mundial, la seva situaci\xc3\xb3 no millora: el maccarthisme obre una "cacera de bruixes" contra els intel\xc2\xb7lectuals i artistes d\'idees comunistes, i les autoritats dels Estats Units, que atribu\xc3\xafen a Brecht idees comunistes, van fer que el 30 d\'octubre de 1947 el Comit\xc3\xa8 d\'Activitats Antiamericanes l\'interrogu\xc3\xa9s. L\'endem\xc3\xa0 (durant l\'estrena de La vida de Galilei a Nova York) Brecht va fugir dels Estats Units i va viatjar des de Par\xc3\xads cap a Zuric. All\xc3\xad va passar un any, ja que Su\xc3\xafssa era l\'\xc3\xbanic pa\xc3\xads on podia viatjar, car li havia estat prohibida l\'entrada a Alemanya occidental. Tres anys despr\xc3\xa9s, va obtenir la nacionalitat austr\xc3\xadaca._NEWLINE_A comen\xc3\xa7aments de 1949 es va traslladar, amb un passaport txec i des de Praga cap a Berl\xc3\xadn de l\'Est. Va viure a la "casa de Brecht" i va ser director general del Deutsches Theater. La tardor del mateix any va fundar, juntament amb Helene Weigel, el Berliner Ensemble. A continuaci\xc3\xb3, va treballar d\'una manera molt compromesa per al teatre i va tenir, fins i tot, algunes actuacions per invitaci\xc3\xb3 a algunes capitals europees occidentals. Aquest fet li va causar tensions amb la direcci\xc3\xb3 del Sozialistische Einheitspartei Deutschlands (Partit Socialista Unificat d\'Alemanya), aix\xc3\xad com amb representants de la burocr\xc3\xa0cia cultural i de la vida del teatre, i diverses obres seves van ser rebutjades._NEWLINE_El 1954, fou guardonat amb el Premi Lenin de la Pau entre els pobles._NEWLINE_El maig de 1956, Brecht va ingressar a l\'hospital Charit\xc3\xa9 de Berl\xc3\xadn malalt d\'una grip. Va morir el 14 d\'agost d\'aquest mateix any a Berl\xc3\xadn a causa d\'un atac de cor.'